ඩිජිටල්, යටිතල පහසුකම් සහ තොරතුරු තාක්ෂණ කැබිනට් නොවන අමාත්‍ය අජිත් පී.පෙරේරා, ආරක්ෂක රාජ්‍ය අමාත්‍ය ධුරය මෙන්ම ජනමාධ්‍ය අමාත්‍ය ධුරය දැරූ රුවන් විජේවර්ධන සහ ක්‍රීඩා, විදුලි සංදේශ සහ විදේශ රැකියා අමාත්‍ය හරීන් ප්‍රනාන්දු ද තම අමාත්‍ය ධුරයෙන් සහ එක්සත් ජාතික පක්ෂයේ දැරූ තනතුරුවලින් ඉවත් වන බව ද ඊයේ ප්‍රකාශ කළා.මේ අතර ඡන්ද ප්‍රතිඵලයට ගරු කරමින් නිපුණතා සංවර්ධණ සහ වෘත්තිය පුහුණු නියෝජ්‍ය අමාත්‍ය ධුරයෙන් ඉල්ලා අස්වන බව කරූ පරණවිතාන සිය ට්විටර් ගිණුමේ සටහනක් තබා තිබුණා.මේ අතර මුදල් අමාත්‍ය මංගල සමරවීර සිය ට්විටර් ගිණුමේ පණිවුඩයක් සටහන් කරමින් ත්‍රිවිධ රත්නයට අවමන් කර ඇති බවට බෞද්ධ තොරතුරු කේන්ද්‍රයේ විධායක අධ්‍යක්‍ෂ පූජ්‍ය අගුළුගල්ලේ සිරි ජිනානන්ද හිමියන් ඊයේ පොලිස් මූලස්ථානයට පැමිණිල්ලක් ඉදිරිපත් කළා.ජනාධිපතිවරණයේ ප්‍රතිඵල නිකුත් වෙමින් තිබූ අතරතුර ඊයේ දහවල් මංගල සමරවීර අමාත්‍යවරයා සිය ට්විටර් ගිණුමේ දක්වා තිබූ එම සටහනෙන් කියවුණේ “මම මාගේ රට වෙනුවෙන් දුක්වනවා, බුද්ධ සහ ධම්ම රත්නයේ සරණ ශ්‍රී ලංකාවත් සමඟ පවතීවා” යනුවෙන්.කෙසේ වෙතත් අදාළ පණිවුඩයේ ඩබල් ජෙම් ලෙස සඳහන් කරමින් අමාත්‍යවරයා උතුම් වූ බුද්ධ සහ ධම්ම රත්නය පමණක් භාවිත කරමින් ත්‍රිවිධ රත්නයට ඇතුළත් සංඝ යන වචනය සිය ට්විටර් පණිවුඩයේ සටහන් කර නොතිබීම විශේෂත්වයක්.අදාළ ට්විටර් පණිවුඩය මගින් මංගල සමරවීර අමාත්‍යවරයා තුණුරුවනට අවමන් කර ඇති බව සඳහන් කරමින් බෞද්ධ තොරතුරු කේන්ද්‍රයේ විධායක අධ්‍යක්‍ෂ පූජ්‍ය අඟුළුගල්ලේ සිරි ජිනානන්ද හිමියන් අදාළ පැමිණිල්ල ඉදිරිපත් කළා.